অঞ্জন রায়
 
পঞ্চায়েত ভোটের বৈতরণী পার হতে মুকুল রায়ের উপরে ভরসা রাখছেন অমিত শাহ। দিল্লি বিজেপি সূত্রে খবর, পঞ্চায়েত ভোটের আগে রাজ্যের নির্বাচনী কমিটির মাথায় বসানো হচ্ছে মুকুলকে।    জানা গিয়েছে, নির্বাচন সংক্রান্ত সব সিদ্ধান্ত নেবেন মুকুল রায়। রাজ্যের ৭৭ হাজার বুথের দায়িত্বও থাকছে তাঁর কাঁধেই। পাশাপাশি অন্য দল থেকে নেতা-কর্মী ভাঙানোর কাজও তিনিই করবেন। প্রার্থী বাছার বিষয়েও চূড়ান্ত সিদ্ধান্ত নেবেন মুকুল। পঞ্চায়েত ভোটে সফল হলে লোকসভা ও বিধানসভা নির্বাচনের দায়িত্বও থাকবেন মুকুল।   রাজ্য বিজেপিতে রাহুল সিনহা ও দিলীপ ঘোষের মতো নেতা থাকা সত্ত্বেও নির্বাচনী কমিটির মাথায় মুকুলকে বসানোর সিদ্ধান্ত যথেষ্ট তাত্পর্যপূর্ণ বলে মত রাজনৈতিক মহলের একাংশের। দিল্লি বিজেপি সূত্রে খবর, স্বল্প দিনেই মুকুল ভরসা অর্জন করে ফেলেছেন বিজেপির শীর্ষ নেতৃত্বের। তাঁর সাংগঠনিক দক্ষতা নিয়েও শীর্ষ নেতৃত্বের মধ্যে কোনও সন্দেহ নেই।